На основу члана 123. тачка 3. Устава Републике Србије и члана 340. став 2, a у вези са чланом 2. тач. 5) - 7) Закона о енергетици („Службени гласник РСˮ, бр. 145/14 и 95/18-др. закон) и чланом 6. Уговора о оснивању Енергетске заједнице између Европске заједнице и Републике Албаније, Републике Бугарске, Босне и Херцеговине, Републике Хрватске, Бивше Југословенске Републике Македоније, Републике Црне Горе, Румуније, Републике Србије и Привремене Мисије Уједињених нација на Косову у складу са Резолуцијом 1244 Савета безбедности Уједињених нација („Службени гласник РСˮ, број 62/06),

Влада доноси

УРЕДБУ

О КРИТЕРИЈУМИМА ОДРЖИВОСТИ БИОГОРИВА

I. УВОДНЕ ОДРЕДБЕ

Члан 1.

Овом уредбом ближе се прописују критеријуми одрживости биогорива, начин и поступак верификације испуњености критеријума одрживости биогорива, извештавање о испуњености критеријума одрживости биогорива и други елементи везани за одрживост биогорива.

Правила ове уредбе о критеријумима одрживости биогорива и обавезе добављача сировине, произвођача биогорива и учесника у трговини биогорива сходно се примењују на биотечности, произвођача биотечности и трговца биотечности.

Члан 2.

Поједини изрази који се употребљавају у овој уредби имају следеће значење:

1. добављач сировине је произвођач сировине (биомасе), трговац сировином, као и сваки други учесник у ланцу производње и трговине сировином која се узгаја, производи, набавља и испоручује за потребе производње биогорива,
2. шема верификације је свака метода чијом применом се утврђује и проверава да ли биогорива испуњавају критеријуме одрживости, а која, између осталог, може да се користи у Европској унији за верификацију критеријума одрживости биогорива,
3. учесник у трговини биогорива је лиценцирани енергетски субјект за обављање енергетске делатности трговине нафтом, дериватима нафте, биогоривима и компримованим природним гасом, који учествује у ланцу трговине биогорива, односно горива са намешаним биогоривом ради њихове испоруке у складиште обвезника система стављања биогорива на тржиште, без обзира да ли је биогориво којим тргује произведено на територији Републике Србије или је пореклом из увоза,
4. верификатор је лице које има овлашћење у оквиру шеме верификације да изда сертификат учесницима у животном циклусу биогорива и да као независно тело верификује критеријуме одрживости биогорива у складу са правилима шеме верификације,
5. увоз биогорива је уношење, допремање или испорука биогорива на територију Републике Србије из друге државе или царинске територије од стране енергетског субјекта који поседује лиценцу за обављање енергетске делатности трговине нафтом, дериватима нафте, биогоривима и компримованим природним гасом, без обзира да ли се биогориво увози као намешано или ради намешавања,
6. произвођач биогорива је лиценцирани енергетски субјект за обављање енергетске делатности производње биогорива,
7. обвезник система стављања биогорива на тржиште је енергетски субјект у смислу прописа којим се уређују обвезници система стављања биогорива на тржиште,
8. изјава о производу је исправа издата у складу са овом уредбом за сваку пошиљку биогорива која представља потврду да биогорива обухваћена пошиљком испуњавају критеријуме одрживости биогорива,
9. стварна вредност је уштеда емисије гасова са ефектом стаклене баште у неким или свим фазама процеса производње одређених биогорива, израчуната у складу са методологијом датом у Прилогу 1 - Методологија за рачунање уштеде емисија гасова са ефектом стаклене баште (у даљем тексту: Методологија), који је одштампан уз ову уредбу и чини њен саставни део,
10. сертификат је исправа коју верификатор издаје учеснику у животном циклусу биогорива и представља доказ да је учесник у животном циклусу биогорива сертификован да примењује шему верификације у складу са критеријумима одрживости биогорива,
11. типична вредност је процена репрезентативне уштеде емисија гасова са ефектом стаклене баште приликом производње одређеног биогорива у складу са Методологијом,
12. задата вредност је вредност која се добија из типичне вредности кроз примену претходно одређених фактора и која се може, у случајевима прописаним овом уредбом, користити уместо стварне вредности,
13. јако деградирано земљиште је земљиште које је дужи временски период било са значајном салинизацијом или тренутно има значајно низак садржај органских материја и озбиљно је нарушено ерозијом,
14. тешко контаминирано земљиште је земљиште које није подесно за узгајање хране услед контаминације земљишта,
15. отпад је свака материја или предмет који држалац одбацује, намерава да га одбаци или је неопходно да га одбаци, при чему се не сматрају отпадом материје или предмети који се намерно промене или контaминирају да би били обухваћени овом дефиницијом,
16. остаци из пољопривреде, рибарства, шумарства и аквакултуре су остаци који су непосредно произведени у оквиру делатности пољопривреде, аквакултуре, рибарства и шумарства и не укључују остатке из повезаних индустрија и остатке прераде,
17. остаци прераде су производи који нису финални производи и непосредни циљ производног поступка, производи који нису примарни циљ производног поступка, под условом да ти остаци прераде нису произведени у поступку који је намерно измењен у циљу њихове производње,
18. животни циклус биогорива обухвата временски период за који се рачунају емисија гасова са ефектом стаклене баште и који обухвата: производњу и сакупљање сировине од којих се добијају биогорива, транспорт сировине до произвођача биогорива, производњу биогорива и транспорт биогорива до складишта обвезника система стављања биогорива на тржиште,
19. субјекти који учествују у животном циклусу биогорива су добављач сировине, произвођач биогорива, учесник у трговини биогорива и обвезник система стављања биогорива на тржиште.

Други изрази употребљени у овој уредби, а који нису дефинисани у ставу 1. овог члана, имају значење одређено Законом о енергетици.

II. КРИТЕРИЈУМИ ОДРЖИВОСТИ БИОГОРИВА

Члан 3.

Критеријуми одрживости биогорива прописани овом уредбом обезбеђују да се на тржиште ставе биогорива која испуњавају захтеве у погледу уштеде емисије гасова са ефектом стаклене баште и смањења негативног утицаја производње сировина и биогорива на биолошки диверзитет, воду, земљиште и ваздух.

Члан 4.

Критеријуми одрживости биогорива су:

1. уштеда емисије гасова са ефектом стаклене баште,
2. начин коришћења земљишта значајног за очување биолошког диверзитета,
3. начин коришћења земљишта са високим садржајем угљеника,
4. начин коришћења тресета.

Члан 5.

Уштеда емисије гасова са ефектом стаклене баште остварена коришћењем биогорива мора да буде најмање 60% за биогорива произведена у постројењима која су почела са радом после 5. октобра 2015. године.

Сматра се да је постројење из става 1. овог члана почело са радом ако је у њему покренута физичка производња биогорива.

Биогорива из постројења која су почела са радом најкасније 5. октобра 2015. године, могу да се ставе на тржиште само ако су произведена после 1. јануара 2018. године и ако њихова уштеда емисија гасова са ефектом стаклене баште износи најмање 50%.

Уштеда у емисији гасова са ефектом стаклене баште остварена коришћењем биогорива рачуна се у складу са Методологијом.

Члан 6.

Сировине за производњу биогорива, не могу се узгајати на земљишту значајном за очување биолошког диверзитета, односно земљишту које је у јануару 2008. године или касније имало један од наведених статуса:

1) прашума и друго шумско земљиште, а нарочито шуме и друго шумско земљиште са аутохтоним врстама, у којима не постоје јасно видљиви знаци људске делатности и у којима еколошки процеси нису значајно угрожени,

2) подручја одређена као:

(1) заштићена на основу прописа о заштити природе,

(2) значајна за очување ретких и/или угрожених врста или екосистема који су утврђени на основу међународних споразума или аката Међународне уније за заштиту природе, у складу са прописима у области животне средине, осим уколико се докаже да производња сировине не угрожава заштиту природе,

3) травњак (пашњак и ливада) који има високу вредност биолошког диверзитета или травњак (пашњак и ливада) великог значаја за биолошки диверзитет и то:

(1) природни травњак (пашњак и ливада) који би остао природни травњак (пашњак и ливада) и без људског утицаја, и у ком се одржава састав природних врста и еколошких карактеристика и процеса,

(2) вештачки травњак (пашњак и ливада) који би престао да буде травњак (пашњак и ливада) без људског утицаја и који је богат врстама и није деградиран, осим ако постоје докази да је уклањање вегетације неопходно за очување статуса травњака (пашњак и ливада).

Члан 7.

Сировине за производњу биогорива не могу се узгајати на земљишту са великим садржајем угљеника, односно земљишту које је имало један од следећих статуса у јануару 2008. године, а касније је изгубило тај статус:

1) трстик, мочваре или земљиште које је покривено водом, стално или током већег дела године,

2) непрекидно шумско подручје, односно земљиште које се простире на више од једног хектара са дрвећем вишим од пет метара и крошњама које покривају више од 30 % површине или дрвеће које може да испуни те критеријуме у свом природном станишту,

3) земљиште површине веће од једног хектара са дрвећем вишим од пет метара и крошњама које покривају 10 – 30% површине, или дрвеће које може да испуни те критеријуме у свом природном станишту, осим ако се докаже да је садржај угљеника на том подручју пре и после конверзије такав да су, када се примењује Методологија, испуњени услови из члана 5. ове уредбе.

Одредбе овог члана не примењују се на период у коме је произведена сировина за производњу биогорива, ако је земљиште имало исти статус као у јануару 2008. године.

Члан 8.

Сировине за производњу биогорива не могу се користити са земљишта које је имало статус тресета у јануару 2008. године, осим ако се докаже да обрађивање и жетва сировине не доводи до исушивања претходно неисушеног земљишта.

Члан 9.

Биогорива која се увозе из Европске уније или производе од пољопривредних сировина која су пореклом из Европске уније, поред критеријума одрживости биогорива из члана 4. ове уредбе, морају бити произведенa у складу са мерама подршке за пољопривреднике и минималним захтевима за добре пољопривредне услове и услове животне средине, који се користе у Европској унији.

Члан 10.

Биогорива која се увозе из држава које нису чланице Европске уније или производе од пољопривредних сировина која су пореклом из држава које нису чланице Европске уније, поред критеријума одрживости биогорива из члана 4. ове уредбе, морају да испуне и критеријум минималних еколошких и социјалних услова, који су дати у Прилогу 2 - Минимални еколошки и социјални услови за биогорива која су увезена из држава које нису чланице Европске уније или произведена од пољопривредних сировина које су пореклом из држава које нису чланице Европске уније, који је одштампан уз ову уредбу и чини њен саставни део.

Члан 11.

Без обзира да ли су сировине за производњу биогорива пореклом из Републике Србије или других држава, само под условом да испуњавају критеријуме одрживости прописане овом уредбом биогорива могу:

1. да се стављају на тржиште,
2. да се узимају у обзир за потребе прорачуна планираног удела енергије из обновљивих извора у бруто енергији потрошеној у свим облицима саобраћаја,
3. да буду предмет финансијских подстицаја за потрошњу биогорива.

Биогорива произведена из отпада и остатака треба да испуњавају само критеријум одрживости биогорива који се односи на уштеду емисија гасова са ефектом стаклене баште.

Став 2. овог члана не примењује се на биогорива која су произведена од остатака из пољопривреде, рибарства, шумарства и аквакултуре.

Одредбе става 1. тач. 1) - 3) овог члана примењују се на биогорива која испуњавају критеријуме одрживости који су прописани овом уредбом и у случају ако она по другом основу не испуњавају додатне захтеве одрживости.

Ако учесник у трговини биогорива увезе биогорива, која су произведена у држави која није чланица Европске уније, а која могу да се користе у Европској унији као биогорива која испуњавају критеријуме одрживости без пружања додатних доказа, учесник у трговини биогорива има обавезу само да докаже да је увезао таква биогорива и није дужан да пружи додатан доказ да таква биогорива испуњавају критеријуме одрживости.

III. НАЧИН И ПОСТУПАК ВЕРИФИКАЦИЈЕ ИСПУЊЕНОСТИ КРИТЕРИЈУМА ОДРЖИВОСТИ БИОГОРИВА

Члан 12.

Верификација испуњености критеријума одрживости биогорива који су прописани овом уредбом, врши се применом шеме верификације и провером испуњености обавеза субјеката у животном циклусу биогорива у складу са овом уредбом.

Лице које истовремено има својство два или више субјекта који учествују у животном циклусу биогорива из става 1. овог члана, дужно је да испуњава обавезе које су прописане за све те субјекте.

Члан 13.

Произвођач биогорива је дужан да:

1) поседује сертификат и доказ да је сертификат добио од овлашћеног верификаторa у оквиру шеме верификације, као што је уговор или други правни основ на основу кога је верификатор овлашћен у оквиру шеме верификације да може да издаје сертификат који произвођач биогорива поседује,

2) изда изјаву о производу за сваку пошиљку биогорива коју ставља у промет,

3) примењује систем масеног биланса из члана 17. ове уредбе,

4) прибави од добављача сировине податке о врсти и количини сировине, месту порекла сировине, земљишту са кога је добијена сировина, називу свих претходних посредника у ланцу трговине са податком о датуму и месту набавке (куповине) сировине од претходних посредника, као и све друге податке који су од значаја за примену шеме верификације,

5) прибави превод на српски језик документације из тач. 1) и 4) овог става, која је на страном језику, од овлашћеног судског преводиоца и омогући надлежним органима увид у њену садржину у складу са законом,

6) води евиденцију:

1. о датуму и месту куповине, количини, врсти и пореклу свих сировина и о посредницима у ланцу трговине за сваку пошиљку сировине коју купи за производњу биогорива,
2. о свим сертификатима који су му издати у оквиру шеме верификације,
3. о уштеди емисије гасова са ефектом стаклене баште за сва произведена биогорива,
4. о издатим изјавама о производу.

Учесник у трговини биогорива је дужан да:

1. поседује сертификат и доказ да је сертификат добио од овлашћеног верификаторa у оквиру шеме верификације, као што је уговор или други правни основ на основу кога је верификатор овлашћен у оквиру шеме верификације да може да издаје сертификат који учесник у трговини биогорива поседује,
2. за сваку пошиљку биогорива, односно пошиљку горива у које је намешано биогориво коју ставља у промет, изда изјаву о производу,
3. пре издавања изјаве о производу из тачке 2) овог става, прибави све исправе о испуњености критеријума одрживости биогорива од субјеката који учествују у животном циклусу биогорива од којих је набавио пошиљку биогорива,
4. прибави све сертификате претходних субјеката који учествују у животном циклусу биогорива, а који су основ за издавање исправа из тачке 3) овог става,
5. прибави превод на српски језик документације из тач. 1), 3) и 4) овог става, која је на страном језику, од овлашћеног судског преводиоца и омогући надлежним органима увид у њену садржину у складу са законом,
6. води евиденцију о документима из тач. 1) - 4) овог става и подацима о датуму и месту куповине пошиљки, количини, врсти биогорива, односно горива са намешаним биогоривом,
7. обавести министарство надлежно за послове енергетике (у даљем тексту: Министарство) да тргује биогоривима, ради уписа у евиденцију из члана 18. ове уредбе.

Произвођач биогорива, односно учесник у трговини биогорива чувају евиденције најмање пет година.

Члан 14.

Изјава о производу коју издаје произвођач биогорива садржи:

1) податке о произвођачу биогорива,

2) назив овлашћеног верификатора,

3) назив шеме верификације на основу које је утврдио да биогорива испуњавају критеријуме одрживости,

4) податке о сертификату на основу кога је овлашћен да примењује шему верификације,

5) податке о пошиљци биогорива који садрже: врсту биогорива, технологију прераде сировине и количину биогорива,

6) податке о врсти сировине, произвођачу сировине, енергетској вредности сировине, количини сировине, држави порекла сировине, укупним емисијама гасова са ефектом стаклене баште, датум и број уговора о откупу сировине,

7) податак о укупној емисији гасова са ефектом стаклене баште пошиљке биогорива, са означавањем методе коју је употребио за рачунање емисија гасова са ефектом стаклене баште из тачке 4. Методологије,

8) податке о усклађености пошиљке биогорива са критеријумима одрживости у случају примене додатног бонуса (eB) из тачке 8. Методологије, ако се у прорачуну утицаја пошиљке на емисије гасова са ефектом стаклене баште користи формула из тачке 1. Методологије, при чему се тај податак не наводи ако се пошиљка односи на биогорива произведена из отпада и остатака,

9) податке о утврђивању усклађености пошиљке биогорива са критеријумима одрживости, ако је приликом коришћења формуле из тачке 1. Методологије извршено рачунање уштеда емисија из акумулације угљеника у земљишту применом унапређеног пољопривредног управљања (еsca) из тачке 1. Методологије, при чему се тај податак не наводи ако се пошиљка односи на биогорива произведена из отпада и остатака,

10) попис приложених докумената који прате изјаву о производу,

11) напомену о тајним подацима из изјаве о производу,

12) потпис одговорног лица произвођача биогорива.

Изјава о производу дата је у Прилогу 3, који је одштампан уз ову уредбу и чини њен саставни део.

Изјава о производу се издаје у папирном облику и/или у електронској форми са квалификованим електронским потписом произвођача биогорива и обавезно прати пошиљку биогорива у промету.

Члан 15.

Изјава о производу коју издаје учесник у трговини биогорива садржи:

1) податке о учеснику у трговини биогорива,

2) назив овлашћеног верификатора,

3) назив шеме верификације на основу које је утврдио да биогорива испуњавају критеријуме одрживости,

4) податке о сертификату на основу кога је овлашћен да примењује шему верификације,

5) податке о количини и врсти биогорива, начину и месту намешавања биогорива, број и датум отпремнице или царинске декларације,

6) попис приложених докумената који прате изјаву о производу,

7) напомену о тајним подацима из изјаве о производу,

8) потпис одговорног лица учесника у трговини биогорива.

Изјава о производу дата је у Прилогу 4, који је одштампан уз ову уредбу и чини њен саставни део.

Изјава о производу се издаје у папирном облику и/или у електронској форми са квалификованим електронским потписом учесника у трговини биогорива, и обавезно прати пошиљку биогорива у промету.

Члан 16.

Обвезник система стављања биогорива на тржиште је дужан да приликом куповине пошиљкe биогорива или горива у које је намешано биогориво, ради њихове испоруке у сопствено складиште, прибави изјаву о производу која прати пошиљку и провери да ли је изјава о производу коју је набавио издата за време важења серитификата од стране овлашћеног верификатора у оквиру признате шеме верификације.

Обвезник система стављања биогорива на тржиште доказује да је на тржиште ставио биогорива која испуњавају критеријуме одрживости само изјавом о производу која је издата за време важења серитификата издатог од стране овлашћеног верификатора у оквиру шеме верификације и ако је биогориво набавио од лица које је уписано у евиденцију из члана 18. овог члана.

Обвезник система стављања биогорива на тржиште води евиденцију о прибављеним изјавама о производу и лицима од којих је набавио биогорива и чува је најмање пет година.

Члан 17.

Произвођачи биогорива и учесници у трговини биогорива су дужни да приликом евиденције пошиљки биогорива примењују систем масеног биланса који:

1) омогућава да се пошиљке сировина или биогорива са различитим карактеристикама одрживости мешају,

2) предвиђа да се подаци о карактеристикама одрживости и количинама које се односе на пошиљке из тачке 1. овог става, припишу и мешавини,

3) обезбеђује да се скуп свих пошиљки издвојених из мешавине из тачке 1. овог става, описује са истим подацима о карактеристикама одрживости и количинама које су важиле за тај скуп пошиљки приликом њиховог додавања мешавини.

Масени биланс води се и обрачунава у складу са правилима шеме верификације коју примењује произвођач биогорива, односно учесник у трговини биогорива.

Члан 18.

Министарство води евиденцију произвођача биогорива и учесника у трговини биогорива која садржи:

1. евиденциони број, назив, матични број, порески идентификациони број, седиште и делатност са шифром делатности произвођача биогорива и учесника у трговини биогорива,
2. податке о сертификату и шеми верификације произвођача биогорива, односно учесника у трговини биогорива,
3. извештаје произвођача биогорива и учесника у трговини биогорива из члана 19. ове уредбе.

Евиденција произвођача биогорива и учесника у трговини биогорива води се у електронској форми и јавно је доступна на интернет страници Министарства.

IV. ИЗВЕШТАВАЊЕ О ИСПУЊЕНОСТИ КРИТЕРИЈУМА ОДРЖИВОСТИ БИОГОРИВА

Члан 19.

Произвођач биогорива, односно учесник у трговини биогорива је дужан да Министарству, до краја фебруара текуће године за претходну годину, поднесе редовни годишњи извештај о испуњености критеријума одрживости биогорива у претходној години (у даљем тексту: годишњи извештај), који садржи:

1) укупну количину и енергетску вредност свих врста биогорива које су у извештајном периоду испоручене на тржиште са подацима о месту набавке и пореклу,

2) просечне емисије гасова са ефектом стаклене баште у животном циклусу биогорива за сваку врсту испорученог биогорива по јединици енергије,

3) списак изјава о производу из чл. 14. и 15. ове уредбе које се односе на биогорива у извештајном периоду са датумом њиховог издавања,

4) списак назива свих шема верификације са подацима о року њиховог важења, а које се односе на испоручена биогорива у извештајном периоду,

5) списак свих сертификата на основу којих су издате изјаве о производу које се односе на биогорива у извештајном периоду са подацима о року њиховог важења.

Уз извештај из става 1. овог члана, произвођач биогорива, односно учесник у трговини биогорива доставља:

1. оверени превод важећег сертификата на српски језик, од овлашћеног судског преводиоца, који је верификатор издао произвођачу биогорива, односно учеснику у трговини биогорива да примењују шему верификације, под условом да је сертификат издат на страном језику,
2. оверену копију овереног превода на српски језик важећег уговора или другог акта на основу ког је верификатор у оквиру шеме верификације овлашћен да у име шеме верификације изда сертификат произвођачу биогорива, односно учеснику у трговини биогорива.

Произвођач биогорива, односно учесник у трговини биогорива је дужан, у случају престанка или спречености обављања делатности, престанка важења сертификата, престанка важења шеме верификације, поништавања или повлачења изјаве о производу, да без одлагања достави ванредни извештај Министарству.

У случају из става 3. овог члана, ванредни извештај садржи:

1. опис свих околности које су довеле до престанка или спречености обављања делатности произвођача биогорива, односно учесника у трговини биогорива, престанка важења сертификата, престанка важења шеме верификације, поништавања или повлачења изјаве о производу,
2. списак свих биогорива из годишњих извештаја које је лице из става 3. овог члана доставило пре ванредног извештаја, и то по врсти и количини, ако су за та биогорива изјаве о производу поништене или повучене после достављања годишњег извештаја,
3. тржишну вредност биогорива из тачке 2) овог става изражену у еврима и динарима,
4. податке о предузетим мерама које је лице из става 3. овог члана предузело да обавести обвезнике система стављања биогорива на тржиште о поништеним и повученим изјавама о производу за биогорива из тачке 2) овог става.

Члан 20.

Произвођач биогорива, односно учесник у трговини биогорива електронским путем доставља Министарству извештаје из члана 19. ове уредбе.

Ако произвођач биогорива, односно учесник у трговини биогорива не достави годишњи извештај у прописаном року, или достави годишњи извештај, односно ванредни извештај који је непотпун, нејасан, противречан, непотписан, односно који садржи неки други недостатак, Министарство обавештава произвођача биогорива, односно учесника у трговини биогорива, да отклони утврђене недостатке.

Рок за отклањање недостатака у случају да су извештаји из члана 19. ове уредбе непотпуни, нејасни, противречни или непотписни не може бити краћи од осам дана, нити дужи од 30 дана.

Министарство је дужно да омогући произвођачу биогорива и учеснику у трговини биогорива електронско достављање извештаја из става 1. овог члана и да истакне на својој интернет страници обавештење о начину електронског достављања и обрасцу извештаја.

Министарство на основу извештаја из става 1. овог члана прати испуњеност критеријума одрживости биогорива која се ставе на тржиште у Републици Србији.

V. КАЗНЕНЕ ОДРЕДБЕ

Члан 21.

Новчаном казном од 1.500.000 од 3.000.000 динара казниће се за привредни преступ произвођач биогорива, односно учесник у трговини биогорива ако:

1. не достави извештај у складу са чланом 20. ове уредбе,
2. не извршава обавезе из члана 13. ове уредбе.

Одговорно лице произвођача биогорива, односно учесник у трговини биогорива казниће се за привредни преступ из става 1. овог члана новчаном казном од 100.000 до 200.000 динара.

За привредни преступ из става 1. овог члана, правном лицу може се изрећи заштитна мера забране да се бави одређеном привредном делатношћу у трајању од шест месеци до три године, ако је правно лице за последње две године кажњено због истог привредног преступа.

Члан 22.

Новчаном казном од 1.500.000 од 3.000.000 динара казниће се за привредни преступ обвезник система стављања биогорива на тржиште ако:

1. приликом куповине пошиљкe биогорива или горива у које је намешано биогориво ради њихове испоруке у сопствено складиште, не прибави изјаву о производу која прати пошиљку у складу са чланом 16. став 1. ове уредбе,
2. не испуњава обавезу из члана 16. став 3. ове уредбе.

Одговорно лице обвезника система стављања биогорива на тржиште казниће се за привредни преступ из става 1. овог члана новчаном казном од 100.000 до 200.000 динара.

За привредни преступ из става 1. овог члана, правном лицу може се изрећи заштитна мера забране да се бави одређеном привредном делатношћу у трајању од шест месеци до три године, ако је правно лице за последње две године кажњено због истог привредног преступа.

VI. ЗАВРШНЕ ОДРЕДБЕ

Члан 23.

Ова уредба ступа на снагу осмог дана од дана објављивања у „Службеном гласнику Републике Србије”, a примењује се од 1. јануара 2021. године.

05 Број: 110-12393/2019

У Београду, 12. децембра 2019. године

В Л А Д А

ПРЕДСЕДНИК

Ана Брнабић,с.р.